# Benissanó

Benissanó és un municipi del País Valencià que es troba a la comarca del Camp de Túria. Limita amb Llíria i Benaguasil.

## Geografia

Situat al sud-est de la ciutat de Llíria, el terme del qual rodeja pels quatre punts cardinals. La superfície del terme és plana, llevat d'unes suaus ondulacions pel sector nord-est. El clima és temperat; els vents més freqüent són el ponent i el llevant; les pluges es produïxen a la tardor i primavera. El poble està situat en un altell, al costat de la carretera de València a Ademús.

## Història

Benissanó apareix esmentat per primera vegada al Llibre del Repartiment (1238) com una torre situada dins el terme de Llíria. Va ser un senyoriu particular, front a la vila de Llíria que era de realeng. Això va significar, a la llarga, la seua independència territorial. Pel fet de ser de domini senyorial s'hi van acollir diverses famílies musulmanes procedents de Llíria.
Cap al s. XV, els senyors de la torre la van ampliar, convertint-la en un castell o palau fortificat que ha perdurat fins a l'actualitat. També van encerclar la vila amb un mur que tenia tres portals: el de Llíria, el de València i el de Bétera, tots tres conservats i restaurats avui en dia. Al llarg de l'edat mitjana la vila hagué de patir diversos atacs de la veïna ciutat de Llíria, bé per causes religioses o socials (Guerra de les Germanies) o per qüestions d'ús de l'aigua de la Font de Sant Vicent.
Durant el regnat de Carles V es va hostatjar uns dies al castell de Benissanó el rei de França Francesc I, com a presoner de l'emperador, de camí cap a Madrid.
Amb el decret d'expulsió dels moriscos (1609), la vila va quedar deserta i els senyors locals iniciaren una nova repoblació amb cristians vells, avantpassats dels actuals veïns. Del dia 30 de maig de l'any 1612 data l'escriptura de població de Benissanó, rebuda pel notari de la ciutat de València Francesc Prancudo (escriptures de suplement de títols de propietat útil de terres en Benissanó atorgades pel notari de la ciutat de València Francesc Comes en 1752 - Arxiu de la família Canet-Oliag).

## Demografia

Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2005 | 2007 |
| 1.739 | 1.683 | 1.659 | 1.672 | 1.695 | 1.784 | 1.836 | 1.974 | 1.964 | 2.064 |

## Economia

La principal activitat econòmica de Benissanó és l'agricultura. En el regadiu, gràcies a l'ampliació de la distribució de les aigües del riu Túria, es cullen cítrics, cebes, cereals i hortalisses. Existix una cooperativa agrícola. També es cria bestiar caprí i porcí; i hi ha diverses granges avícoles. Funcionen fàbriques de material de construcció i de pinsos composts.

## Política i govern
### Composició de la Corporació Municipal

El Ple de l'ajuntament està format per 11 regidors. En les eleccions municipals de 26 de maig de 2019 foren elegits 7 regidors del Partit Socialista del País Valencià (PSPV-PSOE) i 4 del Partit Popular (PP).
Eleccions municipals de 26 de maig de 2019 - Benissanó :
| Candidatura | Candidatura | Candidatura | Cap de llista | Vots | Vots | Regidors |
| | Partit Socialista del País Valencià-PSOE | | Maria Amparo Navarro Bargues | 876 | 62,80% | 7 (+1) |
| | Partit Popular | | María Castellano Micó | 457 | 32,76% | 4 (-1) |
| | Altres candidatures | | | 51 | 3,68% | 0 |
| | Vots en blanc | | | 11 | 0,79% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 1.395 | 100 % | 11 |
| | Vots nuls | Vots nuls | Vots nuls | 14 | 0,99% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 1.409 | 80,15%** | |
| Abstenció | Abstenció | Abstenció | Abstenció | 349* | 19,85%** | |
| Total cens electoral | Total cens electoral | Total cens electoral | Total cens electoral | 1.758* | 100 %** | |
| Alcaldessa: Maria Amparo Navarro Bargues (PSPV) (15/06/2019) Per majoria absoluta dels vots dels regidors (7 vots de PSPV) |||||||
| Fonts: JEC, JEZ Llíria, Ministeri de l'Interior, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldes

Des de 2015 l'alcaldessa de Benissanó és Maria Amparo Navarro Bargues (PSPV).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | José Castellano Bolumar | CIB | 19/04/1979 | -- |
| 1983–1987 | Vicente Castellano Rioja | AP-PDP-UL-UV | 28/05/1983 | -- |
| 1987–1991 | Nadal Rioja García | AP | 30/06/1987 | -- |
| 1991–1995 | Serafín Castellano Gómez | PP | 15/06/1991 | -- |
| 1995–1999 | Serafín Castellano Gómez | PP | 17/06/1995 | -- |
| 1999–2003 | Serafín Castellano Gómez María Isabel Castellano Brell | PP PP | 03/07/1999 11/08/1999 | Dimissió -- |
| 2003–2007 | María Isabel Castellano Brell | PP | 14/06/2003 | -- |
| 2007–2011 | María Isabel Castellano Brell | PP | 16/06/2007 | -- |
| 2011–2015 | María Isabel Castellano Brell | PP | 11/06/2011 | -- |
| 2015–2019 | Amparo Navarro Bargues | PSPV-PSOE | 13/06/2015 | -- |
| 2019-2023 | Amparo Navarro Bargues | PSPV-PSOE | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Monuments

* El Castell de Benissanó és un dels millor conservats del País Valencià. En 1987 va ser adquirit per Vidal Valle que, en 1996, el va vendre a l'Ajuntament. Les muralles de la vila formaven part d'un recinte circular anterior a la construcció del castell i també estan en bon estat de conservació. L'Església dels sants Reis original, d'estil gòtic, s'aixecà en la segona meitat del XV sobre la mesquita àrab. Fou derruïda en 1929 i en el seu lloc es va bastir l'actual, que conserva diverses obres d'art.
* Les Muralles. Es conserven part de les primitives muralles, amb algunes torrasses i els portals de València i Bétera i del Pou.

## Llocs d'interés

* Font de la Salut. Les seues aigües són utilitzades per a les afeccions hepàtiques, especialment la icterícia. Són molt estimades en tot el Camp de Túria.

## Festes i celebracions

* Cavalcada de Reis. El 6 de gener.
* Sant Antoni. El 17 de gener.
* Setmana Santa.
* Festes patronals. En honor de la Verge del Fonament, dels Dolors i a Sant Josep. Des de finals d'agost a principis de setembre.

## Fills il·lustres

Juan Gonzalo Gómez Deval (Benissanó, 1955): director i compositor.

## Notes

* ↑ També participaren a les eleccions municipals de 2019: Podem per Benissanó (Podem-Compromí) (51 vots, 3,68%).

## Referències

* ↑ Redacció «Amparo Navarro proclamada alcaldesa de Benissanó» (en castellà). elperiodicodeaqui.com, 17-06-2019 [Consulta: 3 octubre 2019].
* ↑ Junta Electoral Central «Resolución de 17 de septiembre de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Toledo, Valencia, Valladolid, Zamora, Zaragoza, Ceuta y Melilla». Butlletí Oficial de l'Estat, 235, 30-09-2019, pàg. 107.457 [Consulta: 29 abril 2020].
* ↑ Junta Electoral de Zona de Llíria «Edicto de la Junta Electoral de Zona de Llíria sobre proclamación de candidaturas a las elecciones Locales convocadas el 26 de mayo de 2019» (pdf) (en castellà). Butlletí Oficial de la Província de València. Diputació Provincial de València [València], 82, 30-04-2019, pàg. 39 [Consulta: 31 març 2020].
* ↑ Ministeri de l'Interior. Govern d'Espanya. «Resultats provisionals - Eleccions locals 2019». Arxivat de l'original el 2019-06-25. [Consulta: 31 març 2020].
* ↑ Ara. «Eleccions municipals 2019. Resultats a Benissanó», 26-05-2019. [Consulta: 31 març 2020].
* ↑ Ministeri d'Hisenda i Administracions Públiques. «Informació de regidors 2015 (informació provisional)». [Consulta: 6 juliol 2015].
* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Benissanó. Històric de Govern Local». Portal d'informació ARGOS. [Consulta: 1r setembre 2015].
* ↑ CASARES RODICIO, Emilio (director de l'obra): Diccionario de la Música Valenciana. Edita Iberautor Promociones Culturales S.R.L., 2006. Col·labora L'Institut Valencià de la Música. Pàgina 452. Volum I, ISBN 84-8048-706-2

## Enllaços externs

* Ajuntament de Benissanó Arxivat 2013-08-11 a Wayback Machine.
* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..